Apr 12,2017
ఒకే రోజు పాన్‌, టాన్‌ జారీ
న్యూఢిల్లీ : వ్యాపారాన్ని మరింత సులభతరం చేసే యోచనలో పర్మినెంట్‌ అకౌంట్‌ నంబర్‌ (పాన్‌), టాక్స్‌ డిడక్షన్‌ అకౌంట్‌ నంబర్‌ (టాన్‌)ను ఒక్క రోజులోనే జారీ చేయ నున్నారు. ఇందుకోసం ఆదాయపు పన్ను శాఖ, కార్పొరేట్‌ వ్యవహారల మంత్రిత్వశాఖ (ఎంసీఏ) ఒప్పందం కుదుర్చుకున్నాయని ఆర్థిక మంత్రిత్వశాఖ ఒక ప్రకటనలో పేర్కొంది. ఇందుకోసం ఆర్జీ కంపెనీలు ఎంసీఏ పోర్టల్‌లో సాధారణ దరఖాస్తు స్పైసీ (ఐఎన్‌సీ 32)ను నింపితే చాలు. ఈ పోర్టల్‌లో ఒక్కసారి వివరాలు నింపగానే సెంట్రల్‌ బోర్డు ఆఫ్‌ డైరెక్ట్‌ ట్యాక్సెస్‌కు చేరుతుంది. తర్వాత ఎలాంటి ఆలస్యం, అవంతరాలు లేకుండా దరఖాస్తుదారుడికి పాన్‌, టాన్‌ నెంబర్లను అందిస్తారని ఆర్థిక మంత్రిత్వశాఖ తెలిపింది. క్రితం మార్చి 31తో ముగిసిన ఆర్థిక సంవత్సరంలో కొత్త కంపెనీలకు 19,704 పాను కార్డులను జారీ చేశారు. మార్చి 2017లో ఈ తరహాలో 10,894 పాను కార్డులను జారీ చేశారు. అదే విధంగా నాలుగు గంటల్లోనే 94.7 శాతం కంపెనీలకు టాన్‌ నంబర్‌ను కేటాయించారు. ఒక్క రోజులో 99.73 శాతం కంపెనీలకు టాన్‌ అందజేశారు.
మీ స్నేహితులకు రికమెండ్ చెయ్యండి